钦定古今图书集成/理学汇编/经籍典/第187卷 > 邵子皇极经世书 > 《观物外篇》
## 钦定古今图书集成/理学汇编/经籍典/第187卷 > 邵子皇极经世书 > 《观物外篇》

夫圣人《六经》，浑然无迹，如天道焉，故《春秋》录实事，而
善恶形于其中矣。

王通言《春秋》王道之权，非王通莫能及此。

“五霸”者，功之首、罪之魁也；《春秋》者，孔子之刑书也。功
过不相掩，圣人先褒其功，后贬其罪，故罪人有功亦
必录之，不可谓不恕也。

“某人受《春秋》于尹师鲁，师鲁受于穆伯长，某人后复
攻伯长，曰‘《春秋》无褒，皆是贬也’。”田述古曰：“孙复亦云：
《春秋》有贬而无褒。”曰：“《春秋》礼法废，君臣乱，间有能为
小善者，安得不进之也？况五霸实有功于天下，安得
不与之也？治《春秋》者不辨名实，不定五霸之功过，则
未可言治《春秋》，先定五霸之功过，而治《春秋》，则大意”
立，若事事求之，则无绪矣。

平王名虽王，实不及一小国之诸侯。齐、晋虽侯而实
僭王，此《春秋》之名实也。子贡欲去告朔之饩羊。羊，名
也，礼实也。名存而实亡，犹愈于名实俱亡。苟存其名，
安知后世无王者作，是以有所待也。

秦缪公有功于周，能迁善改过，为霸者之最；晋文侯
世世勤王，迁平王于洛，次之；齐桓公九合诸侯，不以
兵车，又次之；楚庄强大，又次之；宋襄公虽霸而力微，
会诸侯而为楚所执，不足论也。治《春秋》者不先定四
国之功过，则事无统理，不得圣人之心矣。《春秋》之间，
有功者未见大于四国者，有过者亦未见大于四国
“者也。”故四国功之首，罪之魁也。

《春秋》皆因事而褒贬，岂容人特立私意哉？人但知《春
秋》圣人之笔削为天下之至公，不知圣人之所以为
公也。如因牛伤，则知鲁之僭郊；因初献六羽，则知旧
僭八佾；因新作雉门，则知旧无雉门；皆非圣人有意
于其间，故曰：“《春秋》尽性之书”也。

《春秋》为君弱臣强而作，故谓之“名分之书。”